CELEX: C2006/178/42
Language: el
Date: 2006-07-29 00:00:00
Title: Υπόθεση C-248/06: Προσφυγή της  2ας Ιουνίου 2006  — Επιτροπή των Ευρωπαϊκών Κοινοτήτων κατά Βασιλείου της Ισπανίας

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/26
            
         Προσφυγή της 2ας Ιουνίου 2006 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-248/06)
   (2006/C 178/42)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: R. Lyal και L. Escobar Guerrero)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο της Ισπανίας, διατηρώντας σε ισχύ σύστημα εκπτώσεως των δαπανών που αφορούν δραστηριότητες έρευνας, αναπτύξεως και τεχνολογικής καινοτομίας που πραγματοποιήθηκαν στην αλλοδαπή, δαπανηρότερο από αυτό που εφαρμόζεται στις δαπάνες που πραγματοποιούνται στην Ισπανία, όπως προκύπτει από τη διατύπωση του άρθρου 35 του τροποποιηθέντος κειμένου του Ley del Impuesto de Sociedades (νόμου περί φορολογίας των εταιριών), κυρωθέντος με το Real Decreto Legislativo (Βασιλικό Νομοθετικό Διάταγμα) 4/2004 της 5ης Μαρτίου, παρέβη τις υποχρεώσεις που υπέχει από τα άρθρα 43 και 49 της Συνθήκης ΕΚ, σχετικά με την ελευθερία εγκαταστάσεως και την ελεύθερη παροχή υπηρεσιών, καθώς και σύμφωνα με τα αντίστοιχα άρθρα της Συμφωνίας για τον Ευρωπαϊκό Οικονομικό Χώρο.
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Λόγοι της προσφυγής και κύρια επιχειρήματα
   Παραβίαση της ελευθερίας εγκαταστάσεως (άρθρα 43 και 48 ΕΚ, και 31 ΕΟΧ): ο εδαφικός περιορισμός, που συνίσταται στο ότι μόνον οι δαπάνες που αφορούν τις δραστηριότητες έρευνας, αναπτύξεως και τεχνολογικής καινοτομίας που ασκούνται στο εθνικό έδαφος μπορούν να τύχουν εκπτώσεως του φόρου εταιριών, αποτελεί περιοριστικό παράγοντα της ελευθερίας εγκαταστάσεως των ισπανικών επιχειρήσεων που πραγματοποιούν τις επενδύσεις έρευνας, αναπτύξεως και τεχνολογικής καινοτομίας εκτός του ισπανικού εδάφους, έναντι εκείνων που πραγματοποιούν τις ίδιες επενδύσεις στην Ισπανία και, ειδικότερα, των επιχειρήσεων που έχουν την κύρια έδρα τους σε άλλο κράτος μέλος και ασκούν τη δραστηριότητά τους στην Ισπανία μέσω υποκαταστήματος.
   Παραβίαση της ελεύθερης παροχής υπηρεσιών (άρθρα 49 ΕΚ και 36 ΕΟΧ): οι δαπάνες που αφορούν δραστηριότητες έρευνας, αναπτύξεως και τεχνολογικής καινοτομίας οι οποίες έχουν δοθεί σε εργολαβία εκτός του ισπανικού εδάφους στερούνται της δυνατότητας εκπτώσεως του φόρου εταιριών. Ο περιορισμός αυτός συνιστά εμπόδιο για την ελεύθερη παροχή των υπηρεσιών που προβλέπεται από τη Συνθήκη ΕΚ.